Kielie jou kooplus by Carpe Diem-kersmark | George Herald
Kielie jou kooplus by Carpe Diem-kersmark
Thursday, 14 November 2013, 06:30
Kom ondersteun einde van die maand die Carpe Diem-kersmark by hul skoolsaal in Langstraat, George. Foto: Yvonne Botha
GEORGE NUUS - Jaarliks ontdek besoekers die spesiaalste geskenke en aandenkings in die Suid-Kaap by die Carpe Diem-kersmark.
Die items is met soveel sorg en liefde gemaak, dat 'n mens nie anders kan as om vreugde in die hart te hê wanneer jy daardie besondere ietsie vir iemand toedraai vir Kersfees nie. 'n Wye verskeidenheid produkte van hout, keramiek, klei en ander materiale word weer eersdaags te koop aangebied.
Fyn afwerking, gedetailleerde patrone en blink gedagtes word gekombineer om produkte van gehalte te verseker. 'n Groot pluspunt van hierdie produkte is natuurlik dat hulle uniek asook handgemaak is deur die pragtige leerlinge van hierdie besondere skool.
Om elke jaar met nuwe idees vorendag te kom, bly natuurlik altyd 'n uitdaging maar die organiseerders en onderwyspersoneel het vanjaar weer gewys van watter stoffasie hulle gemaak is. Oorspronklike en vinding-ryke projekte het die lig gesien en kopers sal verseker iets vir daardie spesiale persoon vir Kersfees vind.
Tydens 'n besoek aan hierdie skool het die stralende gesiggies van die leerders hulle trots op hul produkte duidelik uitgestraal. Die passie en geduld van die jong vervaardigers is 'n plesier om te aanskou en word weerspieël in elke klein kunswerk.
Die toegangsfooi beloop R20 vir volwas-senes en kinders kan gratis ingaan. Daar is ook kaartfasiliteite beskikbaar en 'n heerlike teetuin waar jy lafenis kan gaan soek wanneer jy moeg gekoop is.
Kom ondersteun hierdie besondere mark by die Carpe Diem Skoolsaal in Langstraat, George. Die mark se datums en tye is as volg: Woensdag 27 November (15:00 – 21:00), Donderdag 28 November (08:30 – 20:00) en Vrydag 29 November (08:30 – 19:00).